
AKCINĖS BENDROVĖS „REGITRA“ SAVITARNOS NAUDOJIMOSI TAISYKLĖS


I SKYRIUS. BENDROSIOS NUOSTATOS

1. Akcinės bendrovės „Regitra“ savitarnos naudojimosi taisyklės (toliau – Taisyklės) nustato akcinės bendrovės „Regitra“ (toliau – Regitra) centralizuotai teikiamų elektroninių paslaugų portalo eregitra.lt naudojimosi sąlygas ir tvarką.
2. Taisyklėse vartojamos sąvokos ir sutrumpinimai:
2.1. Atstovas –  fizinis asmuo, kuris kito fizinio ar juridinio asmens vardu turi teisę užsakyti ir (ar) gauti elektronines paslaugas.
2.2. Elektroninė paslauga – informacinių technologijų ir ryšio priemonėmis nuotoliniu būdu Regitros teikiama administracinė paslauga, apimanti visų veiksmų seką nuo paslaugos inicijavimo momento iki siekiamo rezultato suteikimo.
2.3. Elektroninės paslaugos gavėjas – fizinis ir (ar) juridinis asmuo, besinaudojantis Savitarnoje teikiamomis elektroninėmis paslaugomis.
2.4. Savitarna – Regitros centralizuotai teikiamų elektroninių paslaugų portalas eregitra.lt, kuriame elektroninės paslaugos gavėjas gali užsisakyti ir (ar) gauti elektronines paslaugas.
2.5. VIISP – Valstybės informacinių išteklių sąveikumo platforma.
3. Taisyklėse vartojamos kitos sąvokos atitinka Lietuvos Respublikos saugaus eismo automobilių keliais įstatyme, Lietuvos Respublikos valstybės informacinių išteklių valdymo įstatyme, Lietuvos Respublikos asmens duomenų teisinės apsaugos įstatyme ir kituose su kelių transporto priemonių registracija, transporto priemonių nuosavybės teisės deklaravimu ir laikinųjų valstybinio numerio ženklų, skirtų motorinėms transporto priemonėms, priekaboms, savivaldžių automobilių bandymams ženklinti susijusiuose teisės aktuose vartojamas sąvokas. 


II SKYRIUS. REGISTRAVIMASIS SAVITARNOJE

4. [bookmark: _Hlk65222065]Asmuo, norėdamas Savitarnoje užsakyti ir (ar) gauti  elektronines paslaugas, privalo patvirtinti savo tapatybę vienu iš VIISP siūlomų būdų.
5. Asmuo, kuris pirmą kartą registruojasi Savitarnoje ir kiekvieną kartą pasikeitus Taisyklėms, privalo susipažinti ir patvirtinti, kad suprato Taisyklių nuostatas ir sutinka jų laikytis. Asmuo, nesutikęs laikytis Taisyklių nuostatų, negali naudotis Savitarnos teikiamomis elektroninėmis paslaugomis.
6. Asmuo, kuris pirmą kartą registruojasi Savitarnoje, privalo nurodyti teisingą kontaktinę informaciją (mobiliojo telefono numerį ir elektroninio pašto adresą), o šiai informacijai pasikeitus – nedelsiant ją atnaujinti. Mobiliojo telefono numeris turi būti patvirtintas per 2 min. nurodytu mobiliojo telefono numeriu SMS išsiųstu kodu. Asmuo gali naudotis elektroninėmis paslaugomis tik patvirtinęs mobiliojo telefono numerį. Elektroninio pašto adresas turi būti patvirtintas nurodytu elektroninio pašto adresu išsiųsta nuoroda per 24 val. Asmeniui nepatvirtinus elektroninio pašto adreso, paslaugos suteikiamos (išskyrus atvejus, kai elektroninio pašto adresas reikalingas konkrečiai paslaugai teikti), tačiau informacija, susijusi su  asmeniui suteiktų paslaugų užsakymais, nesiunčiama. Asmeniui pateikus neteisingus kontaktinius duomenis ar jų nepatvirtinus, Regitra neatsako už informacijos nesuteikimą ar netinkamą suteikimą apie elektroninių paslaugų užsakymą.
7. Informacija, susijusi su asmeniui suteiktomis paslaugomis, užsakymų vykdymo eiga ar būsenomis siunčiama tik patvirtintu elektroniniu paštu. Svarbi, skubi informacija ar priminimai (pvz., vairuotojo pažymėjimo galiojimo pasibaigimas, transporto priemonės išregistravimas) siunčiami tik patvirtintu mobiliojo telefono numeriu ir (ar) patvirtintu elektroniniu paštu. Regitra gali siųsti su elektroninių paslaugų vykdymu ir kitomis Regitros vykdomomis procedūromis susijusią informaciją.
8. Savitarnos elektroninėmis paslaugomis turi teisę naudotis tik prie Savitarnos prisijungęs asmuo, kuris yra atsakingas už Savitarnoje pateikiamos informacijos teisingumą. Savitarnos paskyros savininkas yra atsakingas už prisijungimo duomenų saugumą bei konfidencialumą.
9. Prie Savitarnos prisijungęs asmuo visuomet yra identifikuojamas kaip fizinis asmuo (nepriklausomai nuo prisijungimo būdo per VIISP). 
10. Juridinis asmuo gali užsakyti ir (ar) gauti Savitarnos elektronines paslaugas tik per juridinio asmens vadovo suteiktas Savitarnos atstovavimo teises fiziniam asmeniui (juridinio asmens vadovui arba kitam fiziniam asmeniui). Suteikti arba panaikinti Savitarnoje atstovavimo teises juridinio asmens vadovas gali prisijungęs prie Savitarnos fizinio asmens vardu.
11. Savitarnos atstovas, norėdamas užsakyti ir (ar) gauti Savitarnos elektronines paslaugas juridinio asmens vardu, turi prisijungti prie Savitarnos fizinio asmens vardu ir pasirinkti atstovaujamą juridinį asmenį. 
12. Savitarnoje fizinis asmuo gali įgalioti kitą fizinį asmenį gauti nurodytas elektronines paslaugas. Tuomet Savitarnos atstovas, norėdamas užsakyti ir (ar) gauti Savitarnos elektronines paslaugas kito fizinio asmens vardu, turi prisijungti prie Savitarnos ir pasirinkti atstovaujamą fizinį asmenį.

III SKYRIUS. ELEKTRONINIŲ PASLAUGŲ TEIKIMO IR APMOKĖJIMO TVARKA

13. Taisyklių nustatyta tvarka prisijungęs prie Savitarnos siūlomomis autentifikavimo priemonėmis, elektroninių paslaugų gavėjas gali užsakyti elektronines paslaugas, valdyti juridinio asmens atstovavimo Savitarnoje teises, peržiūrėti dokumentus, susijusius su užsakytomis elektroninėmis paslaugomis, bei kitą Savitarnoje teikiamą informaciją. 
14. Elektroninės paslaugos gavėjui informacija apie elektroninės paslaugos vykdymą ir elektroninių paslaugų kainą teikiama Savitarnoje ir paslaugos gavėjo patvirtintu elektroninio pašto adresu. Taip pat svarbūs pranešimai apie Savitarnoje pateiktą aktualią informaciją (pvz., vairuotojo pažymėjimo galiojimo pasibaigimas, transporto priemonės išregistravimas) yra siunčiami SMS žinute elektroninių paslaugų gavėjo patvirtintu mobiliojo telefono numeriu ir (ar) patvirtintu elektroniniu paštu.
15. Elektroninių paslaugų gavėjas iš Savitarnoje teikiamų elektroninių paslaugų pasirenka konkrečias elektronines paslaugas ir pateikia užsakymą. 
16. Suformuotos sąskaitos faktūros už suteiktas paslaugas pateikiamos Savitarnoje asmens paskyroje esančioje skiltyje „Sąskaitos“. Paslaugų kainas nustato Lietuvos Respublikos vidaus reikalų ministras ir Regitros generalinis direktorius. Taikomos nuolaidos tik už Savitarnos automatines (kai prašymas nagrinėjamas ir sprendimas priimamas automatinėmis priemonėmis) elektronines paslaugas. Nuolaidos dėl elektroninių paslaugų gavėjo neįgalumo, netekto darbingumo arba asmenims kuriems nustatyti specialieji poreikiai gali būti taikomos tik šias paslaugas užsakant Regitros fizinio aptarnavimo padalinyje.
17. Apmokėjimą elektroninių paslaugų gavėjas gali atlikti naudojantis VIISP.
18. Užsakytas elektronines paslaugas galima peržiūrėti Savitarnos asmens paskyros skirsnyje “Užsakymai“, kuriame pateikiamas užsakytų paslaugų sąrašas ir jų būsenos.
19. Elektroninės paslaugos gavėjui apmokėjus užsakytas paslaugas, užsakymas nebegali būti atšaukiamas ir įmokėti pinigai negrąžinami.
20. Jei apmokėtos paslaugos elektroninės paslaugos gavėjas negauna dėl Savitarnos techninių gedimų, jis Regitrai kartu su išsamiu situacijos aprašymu gali elektroniniu paštu regitra@regitra.lt pateikti prašymą pinigus grąžinti ar pakartotinai suteikti paslaugą. Regitra prašymą išanalizuoja per 20 darbo dienų ir, įsitikinusi jo pagrįstumu, per 5 darbo dienas nuo prašymo pagrįstumo patvirtinimo, grąžina sumokėtus pinigus į asmens prašyme nurodytą paslaugos gavėjo banko sąskaitą. Prašymą grąžinti pinigus asmuo gali pateikti per 30 kalendorinių dienų nuo tos dienos, kai paslauga nebuvo suteikta dėl Savitarnos techninių gedimų.
[bookmark: _Hlk59369466]
IV SKYRIUS. SAVITARNOS ASMENS DUOMENŲ TVARKYMAS

21. Savitarnoje tvarkomų asmens duomenų valdytoja yra Regitra (juridinio asmens kodas 110078991, Liepkalnio g. 97A, LT-02121 Vilnius).
22. Elektroninių paslaugų gavėjo asmens duomenys Savitarnoje tvarkomi šiais tikslais:
22.1. administracinių paslaugų teikimo tikslu;
22.2. klientų nuomonės rinkimo paslaugų kokybės gerinimo tikslu;
22.3. tiesioginės rinkodaros vykdymo tikslu.
23. Taisyklių 22 punkte nurodytais duomenų tvarkymo tikslais tvarkomi asmens duomenys, šių duomenų tvarkymo teisiniai pagrindai bei saugojimo terminai pateikiami privatumo politikoje, viešai skelbiamoje Regitros interneto svetainėje adresu https://www.regitra.lt (toliau – Privatumo politika).
24. Asmuo, kuris pirmą kartą registruojasi Savitarnoje ir kiekvieną kartą pasikeitus Privatumo politikai, privalo patvirtinti, kad su Privatumo politika susipažino. Asmuo, nesusipažinęs su Privatumo politika, negali naudotis Savitarnos elektroninėmis paslaugomis.
25. Prie Savitarnos prisijungęs asmuo paskyroje informuojamas, kad nurodytais ir patvirtintais kontaktais bus siunčiamos paslaugų kokybės gerinimo tikslu sukurtos apklausos apie asmeniui suteiktas paslaugas. Nenorėdamas dalyvauti apklausose, asmuo gali savo nesutikimą išreikšti paspausdamas pateiktą nuorodą ir atsisakydamas dalyvavimo apklausose.
26. Prie Savitarnos prisijungęs asmuo savo paskyroje turi galimybę pasirinkti, kokiu kontaktiniu būdu nori gauti asmeninius pasiūlymus, naujienas ir kitus rinkodaros pranešimus (jeigu pateikia sutikimą gauti tokius pranešimus).

V SKYRIUS. BAIGIAMOSIOS NUOSTATOS

27. Regitra turi teisę vienašališkai pakeisti, taisyti ar papildyti Taisykles.
28. Regitra turi teisę elektroninių paslaugų gavėjui nesuteikti elektroninės paslaugos, jeigu nesilaikoma Taisyklių ir (ar) kitų teisės aktų, susijusių su Savitarnoje teikiamų paslaugų užsakymu ir (ar) gavimu, reikalavimų.
29. Regitra neatsako, jeigu dėl informacinių ir ryšių technologijų priemonių gedimų elektroninių paslaugų gavėjas negalės prisijungti prie Savitarnos arba jei dėl tokių gedimų prarandami ar iškraipomi duomenys jų pateikimo metu.
30. Su Savitarnoje teikiamomis elektroninėmis paslaugomis susiję asmenų prašymai, pretenzijos, skundai ar kitos užklausos teikiamos ir nagrinėjamos Prašymų ir skundų nagrinėjimo ir asmenų aptarnavimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“ nustatyta tvarka.
31. Visos teisės į Savitarną ir Savitarnoje teikiamas elektronines paslaugas yra saugomos Lietuvos Respublikos įstatymais ir kitais teisės aktais. Joks Savitarnoje  esantis turinys ir kitokia tekstinė, grafinė ar kitokio pobūdžio  informacija  negali būti atgaminama, padaroma viešai  prieinama  arba  platinama  be išankstinio raštiško Regitros sutikimo.
32. Elektroninių paslaugų gavėjas Savitarnoje esančią informaciją ir duomenis privalo naudoti teisėtais tikslais. Elektroninių paslaugų gavėjas už Taisyklių nesilaikymą atsako teisės aktų nustatyta tvarka.


Patvirtinta AB „Regitra“ generalinio direktoriaus 2024 m. spalio mėn. 2 d. įsakymu Nr. 1V-197 (AB „Regitra“ generalinio direktoriaus 2025 m. spalio mėn. 21 d. įsakymo Nr. 1V-199 redakcija)
